เพิ่งจะรู้ไม่นานนี้ว่ามี ป.กุ้งเผา อยู่บนเส้นราษฎร์บูรณะ  อาทิตย์ก่อนมีโอกาสแวะไปลองซักรอบกับที่บ้าน  พนักงานที่ร้านบอกว่าเปิดมาได้ 5 เดือนแล้ว .... พื้นที่ร้านค่อนข้างเยอะมาก พนักงานต้องเดินไกลเวลาจะเสิร์ฟอาหารที ยังดีที่เค้าใช้ walky talky ไว้สื่อสารกับคนในครัว เลยพอช่วยได้บ้างเวลาสั่งอาหาร

พอได้นั่งโต๊ะปุ๊ป พนักงานก็เสิร์ฟผ้าเย็นทันที ทางร้านเค้าคิดเงินนะครับ  ผมไม่ได้คิดไร เลยแกะมาใช้เรียบร้อย สุดท้ายมาเห็นในบิลว่าไม่ฟรีนี่หว่า ฮ่าๆ

ชื่อร้าน ป.กุ้งเผา แต่ว่าวันที่ผมไปทาน ดันไม่มีกุ้งเผา และพวกของทะเลหลายอย่างดันยังไม่มาซะงั้น  ถ้าเป็นไปได้ ก่อนไปก็โทรไปถามก่อนก็ดี จะได้ชัวร์ว่าไปถึงร้านแล้วจะได้กินกุ้งเผา

[เมนูที่สั่ง]
- ทอดมันกุ้ง รสชาติเฉยๆ อร่อยสู้ร้านอื่นไม่ได้
- ห่อหมกปลาเก๋า เสิร์ฟมาที่ค่อนข้างใหญ่ แต่ก็มาด้วยราคาที่แพงเช่นกัน ราคา 180 บาท  รสชาติก็ยังคงเฉยๆ อยู่ดี
- หมูมะนาว  เมนูนี้ไม่รู้ว่าเค้าทำมาผิดรึเปล่า ดูแล้วเหมือนจะเป็นยำคอหมูย่างซะมากกว่า (ยำคอหมูย่างเป็นหนึ่งในเมนูที่ร้านแนะนำ)  แต่ว่าอร่อยดีครับ ชอบเมนูนี้ที่สุดแล้ว  ... ถ้าจานที่เค้าเสิร์ฟมานี้เป็นหมูมะนาวจริง ไม่ได้ทำผิด ผมเดาได้เลยว่ายำคอหมูย่างน่าจะอร่อยมากแน่
- ปลากระพงนึ่งมะนาว รสชาติไม่แซ่บเลย ไม่แนะนำให้สั่ง


ส่วนตัวแล้วผมว่าร้านนี้เหมาะสำหรับนั่งดูบอล จิบเบียร์ มากกว่าจะเน้นกินอาหารนะ  อาหารโดยรวมแล้วรสชาติธรรมดา  การให้บริการยังไม่ค่อยดี​ พนักงานเยอะแต่ว่าบริการช้าไปหน่อย (แต่เป็นไปได้ว่าเพราะว่าผมไปถึงร้านตอนร้านเพิ่งเปิดเลย เลยยังไม่พร้อมกันเท่าไหร่)

ปล. กุ้งเผายังไม่ได้ลอง บางทีอาจจะอร่อยมากๆ ก็ได้นะครับ  ถ้าไงใครได้ไปลองแล้ว มาแชร์กันหน่อยก็ดีครับ :)
